钦定古今图书集成/理学汇编/学行典/第077卷 > 吕氏春秋 > 《重言》
## 钦定古今图书集成/理学汇编/学行典/第077卷 > 吕氏春秋 > 《重言》

人主之言，不可不慎。高宗，天子也，即位谅暗，三年不
言，卿大夫恐惧患之。高宗乃言曰：“以余一人正四方，
余惟恐言之不类也，兹故不言。”古之天子，其重言如
此，故言无遗者。成王与唐叔虞燕居，援梧叶以为珪
而授唐叔虞，曰：“余以此封汝。”叔虞喜，以告周公。周公
以请曰：“天子其封虞邪？”成王曰：“余一人与虞戏也。”周
公对曰：“臣闻之，天子无戏言。天子言则史书之，工诵
之，士称之。”于是遂封叔虞于晋。周公旦可谓善说矣。
一称而令成王益重言，明爱弟之义，有辅王室之固。
荆庄王立，三年不听而好讔。成公贾入谏王曰：“不穀
禁谏者。今子谏何故？”对曰：“臣非敢谏也，愿与君王讔
也。”王曰：“胡不设不穀矣？”对曰：“有鸟止于南方之阜，三
年不动。不飞不鸣，是何鸟也？”王射之，曰：“有鸟止于南
方之阜，其三年不动，将以定志意也。其不飞，将以长
羽翼也；其不鸣，将以览民则也。是鸟虽无飞，飞将冲
天；虽无鸣，鸣将骇人，贾出矣，不穀知之矣。”明日朝，所
进者五人，所退者十人，群臣大说，荆国之众相贺也。
故《诗》曰：“何其久也，必有以也。何其处也？必有与也。其
《庄王》之谓邪！”